Hotuba elimu na umuhimu wake
Language: Swahili | Genre: Creative_writing

HOTUBA  
ELIMU NA UMUHIMU WAKE 

Mabwana, mabibi na wanafunzi nawasalimu kwa jina la Yesu, hamjamboni? Natumai kuwa m wazima na namshukuru mwenyezi Mungu kwa kutufikisha hapa. Kwanza kabisa, elimu ni nini? Elimu ni mfumo wa kujifunza na kuweza kujua kitu gani kizuri cha kufanya. Au twaweza kusema ni ufunguo wa maisha bora. 
Kuna aina tofauti za elimu, kuna elimu iliyo rasmi ambayo hupatikana kwenye shule, ya vitabu na isiyo rasmi ambayo mara nyingi hufunzwa kule nyumbani. Wazazi wenzangu ningependa kuwahimiza mwapeleke watoto wenu shuleni bila ya kuzingatia jinsia ya kiume tu bali pia ya kike kwani wote wataweza kututoa katika lindi hili la umaskini. Wanunulieni vitabu, kalamu na vyote tisa wanavyohitaji pale shuleni. 

Lakini elimu hii yasaidia vipi? Kwanza, kupitia kwa elimu ya vitabu pale shuleni, wanafunzi hawa watapata akili nyingi ya kuwawezesha kufanya vitu kadha wa kadha baadaye katika maisha yao. Tutawapata madaktari, walimu, wahazili, mainjinia, mawakili ambao wataweza kubadilisha maisha yetu, na hata labda twaweza kupata rais miongoni mwao atakayewainua walio chini. 

Pili, elimu hii itakuza maadili, walimu wataweza kuwafunza jinsi ya kuishi, kuvaa wanavyostahili, kuishi na watu heshima kwa wazazi itakayoweza kuimarishwa katika vizazi vijavyo baada yao na kuishi kwa amani. 

Tatu, elimu itawafunza kumcha Rabuka kupitia somo la dini. Watasoma vifungu vya Biblia na kujua jinsi Maulana anawahitaji kuishi ili waibuke washindi na kupata baraka maishani. Ama kweli, Mungu hamsahau mja wake. 

Kuongezea, wataweza kujifunza jinsi ya kuandika na muhimu kabisa, kusoma ambayo itawawezesha kuondoa uongo na udanganyifu wanaotumia walaghai wengi kuwanyanyasa wazee. Wataweza kuelewa kwa kina na kuzuia maovu katika jamii. 

Pia, wataweza kugundua talanta zao pale uwanjani wanapotangamana na wenzao. Walimu watawasaidia kuzikuza na kuziimarisha. Labda hiyo ndiyo itakayomlipa katika siku za usoni badala ya kutegemea kazi za kuajiriwa. Kupitia kwa elimu hii, ataweza kubuni mashairi, nyimbo ama kuwa mwandishi wa vitabu. 

Kupitia kwa elimu, mwanao ataweza kujua umuhimu wa kufanya kazi pamoja na wengine, kwani wahenga hawakukosea waliposema kuwa umoja ni nguvu na utengano ni udhaifu. Atapata marafiki kutoka nyanja mbalimbali watakaomfunza jinsi ya kufanya vitu na ataweza kuimarika, kukua kiakili na  kimawazo. 

Elimu hii pia itamfunza jinsi ya kirahisisha maisha kwa kufanya vitu kadha wa kadha kwa njia fulani isiyo ya kuharibu bali ya kujenga. Mwisho, tusisahau kuwapa motisha na kuwasukuma mara kwa mara kwani samaki mkunje angali mbichi. Asanteni na Mwenyezi Mungu awabariki.